Райнер Мария Рилке
Музика

Превод от немски: Стоян Бакърджиев, 1979

chitanka.info

Момче, какво засвири? Покрай мен

долавям в парка шепнати повели

и стъпки. Виж, сред тия цеви бели

на сиринкса[1] душата ти е в плен.

Защо я мамиш? В звуците витае

и се оплита, без да разбереш;

по-силна от живота песента е

и с плач я ражда твоят луд копнеж.

Мълчание й дай, та пак душата

преливаща в обилие да блесне;

там ставаше и мъдра, и богата,

преди да я омаеш с нежни песни.

Чуй ме, мечтателю, преди целта

прахосваш полета й, тя ще страда;

с криле, прекършени от песента,

стените ми не ще прехвърли тя

след моя зов към вечната наслада

1899

[1] Сиринкс — древногръцка флейта, съставена от седем тръстикови цеви. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.